ai4bharat/Pralekha huggingface dataset:
புவி அறிவியல் அமைச்சகம்
கிழக்கு, வடகிழக்கு மாநிலங்களில் ஒரு சில இடங்களில் அடுத்த 5 நாட்களுக்கு கனமழைக்கு வாய்ப்பு
கிழக்கு, வடகிழக்கு மாநிலங்களில் ஒரு சில இடங்களில் அடுத்த 5 நாட்களுக்கு கனமழைக்கு வாய்ப்பு உள்ளது என தேசிய வானிலை முன்னறிவிப்பு மையம் கூறியுள்ளது.
அது விடுத்துள்ள அறிக்கையில் கூறியிருப்பதாவது:
தென் மேற்கு பருவ காற்று ராஜஸ்தான், மேற்கு உத்தரப் பிரதேசம், ஹரியானா, சண்டிகர். தில்லி மற்றும் பஞ்சாப் பகுதிகளுக்கு மேலும் முன்னேறுவது மெதுவாக இருக்கும். இது நீடித்த மழைக்கு சாதகமாக இல்லை.
ஒடிசா, மேற்கு வங்கத்தின் இமயமலைப் பகுதி, சிக்கிம், ஆகிய மாநிலங்களில் அடுத்த 5 நாட்களுக்கு ஒரு சில இடங்களில் கனமழைக்கு வாய்ப்புள்ளது. சத்தீஸ்கரில் 23ம் தேதி முதல் 25ம் தேதி வரை ஒரு சில இடங்களில் கனமழை பெய்யலாம். மேற்கு வங்கத்தின் கங்கை நதிப் பகுதிகள், தென்கிழக்கு உத்தரப் பிரதேசம் மற்றும் ஜார்கண்ட்டில் 23ம் தேதியும், பீகாரில் 26 மற்றும் 27ம் தேதிகளிலும், ஒடிசாவில் 25ம் தேதியும், சத்தீஸ்கரில் 23ம் தேதியும் ஒரு சில இடங்களில் கனமழைக்கு வாய்ப்புள்ளது.
தென்மேற்கு காற்றின் ஈரப்பதம் வலுவடைவதன் காரணமாக, வடகிழக்கு இந்தியாவில் அடுத்த 5 நாட்களுக்கு பரவலாக மழை பெய்யும். அசாம், மேகாலயா, நாகாலாந்து, மணிப்பூர், திரிபுரா, மிசோரம் ஆகிய மாநிலங்களில் ஒரு சில இடங்களில் அடுத்த 5 நாட்களுக்கு கன மழை பெய்ய வாய்ப்புள்ளது. அருணாச்சலப் பிரதேசத்தில் 25ம் தேதி மழை பெய்யும்.
சத்தீஸ்கர் மற்றும் மத்தியப் பிரதேசத்தில், அடுத்த 24 மணி நேரத்தில் இடியுடன் கூடிய மழைக்கு வாய்ப்புள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1729657
நிதி அமைச்சகம்
ஜிஎஸ்டி வரை ஏதுமில்லை என்ற கணக்கைக் குறுஞ்செய்தி மூலம் தாக்கல் செய்ய வரி செலுத்துவோருக்கு அரசின் எளிய நடைமுறை
சரக்கு மற்றும் சேவை வரி செலுத்துவோர் வரும் ஜூலை முதல் வாரத்தில் வரி ஏதுமில்லை என்ற கணக்கை  தாக்கல் செய்ய அதற்கான ஜிஎஸ்டிஆர்-1  என்ற படிவத்தை குறுஞ்செய்தி  மூலமாகவே தாக்கல் செய்ய புதிய எளிய வழிமுறையை மத்திய அரசு அறிமுகம் செய்துள்ளது.
இது குறித்து, ஜிஎஸ்டி வரி நிலுவை இல்லை என்பதற்கான ஜிஎஸ்டிஆர்-1  என்ற படிவத்தைக் குறுஞ்செய்தியாகத் தாக்கல் செய்வதன் மூலம் 12 லட்சம் பதிவு செய்யப்பட்ட வரி செலுத்துவோருக்கு ஜிஎஸ்டி வரி செலுத்துவது தொடர்பான பணி எளிதாகும் என்று மத்திய நேரடி வரிகள் மற்றும் சுங்க வாரியம்  தெரிவித்துள்ளது. தற்போது, வரி செலுத்துவோர் ஜிஎஸ்டி பொது இணையதள வெளியில் தங்களது கணக்கு தொடர்பாக பகுதியை மாதந்தோறுமோ அல்லது காலாண்டுக்கு ஒரு முறையோ திறந்து அதற்கான படிவத்தில்  தாக்கல் செய்யவேண்டும். இனி, வரி செலுத்தத் தேவையில்லை என்போர் இப்படி இணையதளத்தின் மூலமாகப் படிவத்தை நிரப்பத் தேவையில்லை. கைபேசியின் குறுஞ்செய்தி போதும். கணக்குத் தாக்கல் செய்யப்பட்டதை உறுதி செய்வதோ, படிவத்தின் நிலையை அறிவதோ ஜிஎஸ்டி இணையதளத்தில் ஜிஎஸ்டிஎன் கணக்கை  திறந்து அறியலாம். அதற்கான வழி விவரம்: Services>Returns>Track Return Status.
இந்தக் குறுஞ்செய்தி மூலம் விவரத்தைத் தாக்கல் செய்வது கடந்த ஜூன் 8ஆம் தேதியே தொடங்கிவிட்டது. வரி செலுத்துவோர் அதற்கான கணக்குத் தாக்கல் படிவத்தின்  மூலம் குறுஞ்செய்தி வழியாகத் தாக்கல் செய்யும் வசதி உள்ளது.
வரி செலுத்துவோர் வரியில்லை என்ற விவரத்தைக் குறுஞ்செய்தி மூலம் தாக்கல் செய்ய விரும்புவோர் அதற்கான வசதியை அமைப்பதற்கு 14409 என்ற எண்ணுக்கு NIL என்று பதிவிட்டு இடைவெளி விட்டு R1 என்று பதிவிட்டு, இடைவெளி விட்டு தங்களது ஜிஎஸ்டிஎன் எண்ணைப் பதிய வேண்டும், பின்னர் இடைவெளி விட்டு, MMYYYY என்ற முறையில் வரி செலுத்துவதற்கான காலத்தையும் குறிப்பிட்டு குறுஞ்செய்தி அனுப்ப வேண்டும்.
உதாரணத்திற்கு NIL R1 09XXXXXXXXXXXZC என்பது போல் குறிப்பட்டு, மாதாந்திர வரியை ஏப்ரலில் செலுத்த வேண்டுமானால், 04/2020 என்ற காலத்தைக் குறிப்பிடவேண்டும்.
அவ்வாறு செய்த பின், அவர்களுக்கு 6 டிஜிட்டல் சங்கேத எண் 30 நிமிடத்துக்குள் வரும். அதற்கேற்ப தங்களது வரியின்மைக் கணக்கைத் தாக்கல் செய்ய வேண்டும். அதை முழுமையாகப் பூர்த்தி செய்துவிட்டால், கணக்குத் தாக்கல் செய்யப்பட்டு, அதற்கான ரசீது குறுஞ்செய்தியாக வரும்.
இதே போன்ற வழியைப் பின்பற்றி வரி செலுத்துவோர் FORM GSTR-3B படிவத்தையும் தாக்கல் செய்யலாம். மேலும் விவரங்களுக்கு : www.gst.gov.in
மத்திய அமைச்சரவை
இந்திய பட்டயக் கணக்காளர் நிறுவனம் – பஹ்ரைன் புரிந்துணர்வு உடன்பாட்டுக்கு மத்திய அமைச்சரவை ஒப்புதல்
மத்திய அமைச்சரவைக் குழுக் கூட்டம் பிரதமர் திரு. நரேநதிர மோடி தலைமையில் இன்று நடைபெற்றது. அக்கூட்டத்தில், இந்திய பட்டயக் கணக்காளர் நிறுவனத்துக்கும்  பஹ்ரைன் நாட்டில் உள்ள பஹ்ரைன் வங்கியியல் மற்றும் நிதிய நிறுவனத்துக்கும்  இடையில் புரிந்துணர்வு ஒப்பந்தத்திற்கு ஒப்புதல் அளிக்கப்பட்டது.
முக்கிய அம்சங்கள்:
- இந்திய பட்டயக் கணக்காளர் நிறுவனம்  பஹ்ரைன் வங்கியியல் மற்றும் நிதிய நிறுவனத்தின் நிதி, வங்கியியல்  குறித்த பாடத் திட்டத்தை ஆய்வு செய்து, உரிய தொழில் நுணுக்க உதவியை வழங்கும்;
- பஹ்ரைன் வங்கியியல் மற்றும் நிதிய நிறுவனத்தின் நிதி, வங்கியியல்  மாணவர்கள் இந்திய பட்டயக் கணக்காளர் நிறுவனம்  பட்டயக் கணக்காளர் தேர்வை எழுதுவதற்கு வசதியாக ஐ.சி.ஏ.ஐ. கல்விக்கான பாடத் திட்டத்தைப் பரிந்துரைக்கும். இது ஐ.சி.ஏ.ஐ. நிறுவனத்தில் உறுப்பினராகவும் வழியமைக்கும்;
- இந்திய பட்டயக் கணக்காளர் நிறுவனத்தின் தொழில் தேர்வை பஹ்ரைன் வங்கியியல் மற்றும் நிதிய நிறுவன மாணவர்கள் எழுதுவதற்கான உதவியையும் ICAI மேற்கொள்ளும்;
இந்தப் புரிந்துணர்வு ஒப்பந்தம் மூலம் இந்தியப் பட்டயக் கணக்காளர் நிறுவனத்தின் உறுப்பினர்கள் தங்களது தொழில் தளத்தை விரிவுபடுத்துவதற்கு வகை செய்யும். அத்துடன் இந்தியப் பட்டயக் கணக்காளர் நிறுவனம் திறனையும் மேம்படுத்தும்.
இதன் நோக்கம், உறுப்பினர்கள், மாணவர்கள், இதர நிறுவனங்களின் சிறந்த நலன் அடிப்படையில் பரஸ்பரம் உறவுகளை மேம்படுத்திக் கொள்வதே ஆகும்.
பயன்கள்:
பஹ்ரைன் நாட்டில் கணக்கியல் நிறுவனத்துக்கு உள்ளூர் அளவில் தொழில்வல்லுநர்கள் இல்லை. இதனால், இத்துறையில் இந்தியப் பட்டயக் கணக்காளர் நிறுவனத்துடன் கூட்டு வைத்துள்ளது. இது பஹ்ரைன் சந்தையில் பணியாற்றும் இந்தியப் பட்டயக் கணக்காளர்களுக்கும், அத்துடன் பஹ்ரைனுக்குச் செல்ல விரும்பும் பட்டயக் கணக்காளர்களுக்கும் சாதகமான பலனை அளிக்கும் என எதிர்பார்க்கப்படுகிறது. இந்தியப் பட்டயக் கணக்காளர் நிறுவனத்தின் நம்பகத் தன்மை மீதும் அதன் திறமை மீதும் பஹ்ரைன் நாடு நம்பிக்கை கொண்டுள்ளது. இதனால், கணக்கியல் மற்றும் கணக்குத் தணிக்கைத் துறைகளில் தனது நாட்டவருக்கு இந்திய பட்டயக் கணக்காளர் நிறுவனம் செய்யும் உதவியை பஹ்ரைன் விரும்புகிறது. இது திறமையான பட்டயக் கணக்காளர் தொழில்நிபுணர்களுக்கு நல்ல அடித்தளமாகவும் அமையும்.
பின்னணி:
இந்திய பட்டயக் கணக்காளர் நிறுவனம்  இந்திய நாடாளுமன்றத்தில் இயற்றப்பட்ட “பட்டயக் கணக்காளர் சட்டம், 1949” என்ற சட்டத்தின் கீழ் அமைக்கப்பட்டது. பஹ்ரைன் வங்கியியல் மற்றும் நிதிய நிறுவனம்  பஹ்ரைன் நாட்டில் இத்துறையில் பயிற்சி அளிப்பதற்காக 1981ம் ஆண்டு உருவாக்கப்பட்டது.
இளைஞர் நலன் மற்றும் விளையாட்டு அமைச்சகம்
நமது மாற்றுத்திறனாளி விளையாட்டு வீரர்கள்தான் நமது பலம் : மத்திய அமைச்சர் திரு கிரண் ரிஜிஜூ
நமது மாற்றுத்திறனாளி விளையாட்டு வீரர்கள்தான் நமது பலம் என மத்திய இளைஞர் நலன் மற்றும் விளையாட்டுத்துறை அமைச்சர் திரு கிரண் ரிஜிஜூ கூறியுள்ளார்.
29வது உலக மாற்றுத் திறனாளி தினத்தை முன்னிட்டு, காணொலிக் காட்சி மூலம் நடந்த நிகழ்ச்சியில் மத்திய அமைச்சர் திரு கிரண் ரிஜிஜூ பேசியதாவது:
`மாற்றுத் திறனாளி விளையாட்டு வீரர்கள், நம் நாட்டு மக்கள் ஒவ்வொருவரின் பலமாகவும், உத்வேகமாகவும் உள்ளனர். அவர்களுக்கு ஆதரவளிக்க விளையாட்டுத்துறை அமைச்சகம் அனைத்தையும் செய்யும். விளையாட்டு வீரர்களுக்கும், மாற்றுத் திறனாளி விளையாட்டு வீரர்களுக்கும் எந்த வித்தியாசமும் இல்லை. நாம் இரு தரப்பினருக்கும், ஒரே விதமான பாராட்டு, அங்கீகாரம், பரிசுத் தொகை ஆகியவற்றை வழங்குகிறோம். மாற்றுத் திறனாளி விளையாட்டு வீரர்களுக்கு முடிந்த அளவு உதவும்படி மாநில அரசுகளுக்கு நான் வேண்டுகோள் விடுப்பேன்.’
இவ்வாறு அவர் கூறினார்.
மாற்றுத் திறனாளி விளையாட்டு வீரர்களுக்கு, மத்திய அரசு எப்போதும், விரைவான உதவி அளிப்பதற்காக பத்ம ஸ்ரீ, கேல் ரத்னா, அர்ஜூனா விருதுகளைப் பெற்ற விளையாட்டு வீரர் திரு தேவேந்திர ஜஜாரியா நன்றி தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleseDetail.aspx?PRID=1678118
(Visitor Counter : 122
நிதி அமைச்சகம்
அரசு பங்குகளின் விற்பனைக்கான ஏலம் பற்றிய அறிவிப்பு
அரசு பங்குகளை ஏல நடவடிக்கையின் மூலம் விற்பது குறித்த அறிவிப்பை இந்திய அரசு வெளியிட்டுள்ளது.
அதன் படி,  '5.22 சதவீத அரசு பங்கு, 2025' ரூ 8,000 கோடிக்கு விலை அடிப்படையிலான ஏலத்தின் மூலம் விற்கப்படும் .
 '6.19 சதவீத அரசு பங்கு, 2034' ரூ 12,000 கோடிக்கு விலை அடிப்படையிலான ஏலத்தின் மூலம் விற்கப்படும் .
 '7.16 சதவீத அரசு பங்கு, 2050' ரூ 8,000 கோடிக்கு விலை அடிப்படையிலான ஏலத்தின் மூலம் விற்கப்படும் .
மும்பை கோட்டையில் உள்ள இந்திய ரிசர்வ் வங்கியின் அலுவலகத்தில் 2020 அக்டோபர் 16  அன்று இந்த ஏலங்கள் நடத்தப்படும். அன்றே முடிவுகள் அறிவிக்கப்படும். ஏலத்தில் வெற்றி பெற்றவர்கள் அக்டோபர் 19  அன்று பணம் செலுத்த வேண்டும்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1663774
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 193.70 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 193.70 கோடிக்கும் அதிகமான  டோஸ்கள் செலுத்தப்பட்டுள்ளன. 2,46,20,654 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.41 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.05 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.74 சதவீதமாக உள்ளது. கடந்த 24 மணி நேரத்தில் 2,584 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,26,20,394.
இந்தியாவில் கடந்த 24 மணி நேரத்தில் 3,712 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,41,989 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 85.13 கோடி . வாராந்திரத் தொற்று 0.67 சதவீதமாக உள்ளது. தினசரித் தொற்று விகிதம் 0.84 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1830317
ஆயுஷ்
9வது உலக ஆயுர்வேத காங்கிரஸ் மற்றும் ஆரோக்யா எக்ஸ்போ 2022 கோவாவில் தொடங்கியது
பிரதமர் நரேந்திர மோடி டிசம்பர் 11-ம் தேதி உலக ஆயுர்வேத காங்கிரஸ் நிறைவு விழாவில் பங்கேற்கவுள்ளார்
9வது உலக ஆயுர்வேத காங்கிரஸ் இன்று கோவாவின் பனாஜியில் மத்திய சுற்றுலா மற்றும் கப்பல் போக்குவரத்து, துறைமுகங்கள் மற்றும் நீர்வழிப்பாதைகள் துறை இணை அமைச்சர் ஸ்ரீ பத் நாயக், முதலமைச்சர் டாக்டர் பிரமோத் சாவந்த், ஆயுஷ் அமைச்சக செயலாளர் வைத்யா ராஜேஷ் கொடேச்சா ஆகியோர் முன்னிலையில் தொடங்கியது. 9வது உலக ஆயுர்வேத காங்கிரஸ், உலக அளவில் ஆயுஷ் மருத்துவ முறைகளின் செயல்திறன் மற்றும் வலிமையை வெளிப்படுத்துவதை நோக்கமாகக் கொண்டுள்ளது.
மத்திய அரசால் 2014 இல் ஆயுஷ் தனி அமைச்சகம் அமைக்கப்பட்டதன் மூலம் ஆயுர்வேதத்தின் உலகளாவிய விரிவாக்கம் எளிதாக்கப்பட்டது என்று இம்மாநாட்டில் பேசிய மத்திய சுற்றுலா மற்றும் கப்பல் போக்குவரத்து, துறைமுகங்கள் மற்றும் நீர்வழிப்பாதைகள் துறை இணை அமைச்சர் ஸ்ரீ பத் நாயக் தெரிவித்தார். 2015 ஆம் ஆண்டில், ஐக்கிய நாடுகள் சபை சர்வதேச யோகா தினத்தைக் கொண்டாட முடிவு செய்தது. இப்போது உலகம் முழுவதிலும் உள்ள மக்கள் இதனால் பயனடைகிறார்கள். உலகெங்கிலும் இத்தகைய பாரம்பரிய சிகிச்சைமுறை மற்றும் நல்வாழ்வைப் பரப்புவதில் ஆயுர்வேத காங்கிரஸின் செயல்பாடுகள் பெரும் பங்காற்றுகின்றன" என்றும் அவர் கூறினார்.
இந்நிகழ்ச்சியில் ‘ஆயுஷ்மான்’ காமிக் புத்தகத் தொடரின் மூன்றாவது பதிப்பும் வெளியிடப்பட்டது. அகில இந்திய ஆயுர்வேத கல்விக் கழகம், ஜெர்மனியில் உள்ள ரோசன்பெர்க் ஐரோப்பிய ஆயுர்வேத அகாடமி ஆகியவற்றுக்கு இடையே பாரம்பரிய இந்திய மருத்துவ முறைகளில் மேம்பட்ட ஆய்வுகளை மேற்கொள்வதற்காக ஒரு புரிந்துணர்வு ஒப்பந்தம் கையெழுத்தானது.
நாட்டில் ஆயுஷ்  துறையின் சந்தை அளவு 2014 இல் 3 பில்லியன் அமெரிக்க டாலர் என்பதிலிருந்து இப்போது 18 பில்லியன் அமெரிக்க டாலராக வளர்ந்துள்ளது. 2014-2020 ஆம் ஆண்டில், ஆயுஷ் தொழில்துறை ஆண்டுக்கு ஆண்டு 17 சதவீதம் வளர்ச்சியடைந்தது, அதே நேரத்தில் ஆயுர்வேத சந்தை 2021-2026 லிருந்து ஒட்டுமொத்த வருடாந்தர வளர்ச்சி 15 சதவிகிதம் இருக்கும் என்று கணிக்கப்பட்டுள்ளது.
9வது உலக ஆயுர்வேத காங்கிரஸ் மற்றும் ஆரோக்யா எக்ஸ்போவில் 53 நாடுகளைச் சேர்ந்த 400 வெளிநாட்டுப் பிரதிநிதிகள் உட்பட உலகம் முழுவதிலுமிருந்து 4500க்கும் மேற்பட்ட பங்கேற்பாளர்கள் பங்கேற்கின்றனர். ஆரோக்யா எக்ஸ்போவில் 215 க்கும் மேற்பட்ட நிறுவனங்கள், முன்னணி ஆயுர்வேத பிராண்டுகள், மருந்து உற்பத்தியாளர்கள் மற்றும் ஆயுர்வேதம் தொடர்பான கல்வி மற்றும் ஆராய்ச்சி மற்றும் மேம்பாட்டு நிறுவனங்கள் பங்கேற்க உள்ளன. பிரதமர் நரேந்திர மோடி டிசம்பர் 11-ம் தேதி உலக ஆயுர்வேத காங்கிரஸ் நிறைவு விழாவில் பங்கேற்க உள்ளார்.
ரெயில்வே அமைச்சகம்
ரயில் விபத்துகள் மற்றும் அசம்பாவித சம்பவங்களில் சிக்கி இறந்தப் பயணிகளின் வாரிசுகளுக்கும் காயமடைந்தவர்களுக்கும் வழங்கப்படும் நிவாரணத் தொகையை ரயில்வே அமைச்சகம் மாற்றியமைத்துள்ளது
ரயில்வே சட்டம், 1989, பிரிவு 124 மற்றும் 124-ஏ-ன் கீழ் வரையறுக்கப்பட்டபடி ரயில் விபத்துகள் மற்றும் அசம்பாவித சம்பவங்களில் இறந்தப் பயணிகளின் வாரிசுகளுக்கும் காயமடைந்தவர்களுக்கும், ஆட்களால் பராமரிக்கப்படும் லெவல் கிராசிங் கேட் விபத்தில் ரயில்வேயின் பூர்வாங்கப் பொறுப்பு இருக்குமானால், விபத்தில் சிக்கிய சாலைப் பயனர்களுக்கு வழங்கப்படும் இழப்பீட்டுத் தொகையை மாற்றியமைக்கவும் ரயில்வே அமைச்சகம் முடிவு செய்துள்ளது.
இதன்படி உயிரிழந்தோரின் குடும்பத்தினருக்குக் கருணைத் தொகையாக ரூ. 5 லட்சம் வழங்கப்படும். கடுமையான காயமடைந்தவர்களுக்கு ரூ. 2 லட்சத்து 50 ஆயிரம், லேசான காயமடைந்தவர்களுக்கு ரூ. 50 ஆயிரம் கருணைத் தொகையாக வழங்கப்படும்.
அசம்பாவித சம்பவங்களில் உயிரிழந்தோரின் குடும்பத்தினருக்கு ரூ. 1 லட்சத்து 50 ஆயிரம், கடுமையான காயமடைந்தவர்களுக்கு ரூ. 50 ஆயிரம், லேசான காயமடைந்தவர்களுக்கு ரூ. 5 ஆயிரம் கருணைத் தொகையாக வழங்கப்படும்.
ஆட்களால் பராமரிக்கப்படும் லெவல் கிராசிங் கேட் விபத்தில் ரயில்வேயின் பூர்வாங்கப் பொறுப்பு இருக்குமானால், விபத்தில் சிக்கி உயிரிழக்கும் சாலைப் பயனரின் குடும்பத்தினருக்கு ரூ. 5 லட்சம் வழங்கப்படும். கடுமையான காயமடைந்தவர்களுக்கு ரூ. 2 லட்சத்து 50 ஆயிரம், லேசான காயமடைந்தவர்களுக்கு ரூ. 50 ஆயிரம் கருணைத் தொகையாக வழங்கப்படும்.
ரயில் விபத்தில் கடுமையாக காயமடைந்தப் பயணிகள் 30 நாட்களுக்கு மேல் மருத்துவமனையில் சிகிச்சை பெற்றால், நாள் ஒன்றுக்கு ரூ. 3 ஆயிரம் வீதம், 10 நாட்களுக்கு ஒரு முறை அல்லது மருத்துவமனையில் இருந்து வீட்டுக்கு செல்லும் நாள் வரை கருணைத் தொகை வழங்கப்படும். அசம்பாவித சம்பவங்களில் காயமடைந்து மருத்துவமனையில் சிகிச்சை பெற்றால் 6 மாதங்கள் வரை அல்லது சிகிச்சை முடிந்து வீட்டுக்கு செல்லும் நாள் வரை நாள் ஒன்றுக்கு ரூ. 1500 வீதம் 10 நாட்களுக்கு ஒரு முறை விடுவிக்கப்படும்.
தொடக்க நிலை செலவுகளுக்காக அதிகபட்சம் ரூ. 50 ஆயிரம் வரை ரொக்கமாக வழங்கப்படும். எஞ்சிய தொகை கணக்கு வைத்திருப்பவருக்கு மட்டும் வழங்கும் வகையிலான காசோலையாக அளிக்கப்படும்.
-----------
ANU/AP/SMB/RS/KRS
(Visitor Counter : 128
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 166.03 கோடியைக் கடந்தது
நாட்டில் கடந்த 24 மணி நேரத்தில் 28 லட்சத்துக்கும் அதிகமாக  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 166.03 கோடியைக்  கடந்தது. 1,81,83,260 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 2,62,628 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,89,76,122 ஆக அதிகரித்துள்ளது.
- தொடர்ந்து குணமடைந்தோர் விகிதம் தற்போது 94.37 சதவீதமாக உள்ளது. கடந்த 24 மணி நேரத்தில் 2,09,918 பேர் புதிதாக பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 18,31,268 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 4.43 சதவீதமாக உள்ளது.
கடந்த 24 மணி நேரத்தில் 13,31,198 கொவிட் பரிசோதனைகள் செய்யப்பட்டன. இதுவரை சுமார் 72.89 கோடி கொவிட் பரிசோதனைகள்  செய்யப்பட்டுள்ளன. வாராந்திரத் தொற்று 15.75 சதவீதமாக உள்ளது. தினசரித் தொற்று விகிதம் 15.77 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1793743
பஞ்சாயத்து ராஜ் அமைச்சகம்
பஞ்சாயத்ராஜ் அமைப்புக்களுக்கு பகிர்ந்தளிக்கப்படும் அதிகாரங்கள் மற்றும் நிதிகள்.
நாடாளுமன்றத்தின் மாநிலங்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய பஞ்சாயத்ராஜ் இணை அமைச்சர் திரு. கபில் மோரேஷ்வர் பாடில் கீழ்காணும் தகவல்களை அளித்தார்.
பொருளாதார வளர்ச்சி, சமூக நீதி ஆகியவற்றுக்கான திட்டங்களை வகுப்பதற்காக நிபந்தனைகளுக்கு உட்பட்டு பஞ்சாயத்துகளுக்கு அதிகாரங்களையும் பொறுப்புக்களையும் வழங்குவதற்கு மாநிலங்களின் சட்டசபைகளுக்கு இந்திய அரசியலமைப்பின் 243 ஜி பிரிவு அதிகாரம் அளிக்கிறது. இவ்வாறு செய்யும் போது பதினொன்றாம் பட்டியலில் குறிப்பிடப்பட்டுள்ள இருபத்தி ஒன்பது பிரிவுகளை மாநில சட்டசபைகள் கருத்தில் கொள்ள வேண்டும். பஞ்சாயத்துக்களின் செயல்பாடுகள் அவற்றுக்கு வழங்கப்பட்டுள்ள அதிகாரங்கள் மற்றும் ஆதாரங்களை சார்ந்துள்ளது.
உள்ளாட்சி அமைப்புக்களான பஞ்சாயத்துக்கள் மாநில அரசுகளின் கட்டுப்பாட்டில் வருவதால் அவற்றுக்கு அதிக அதிகாரங்களை வழங்குமாறு மாநிலங்களுக்கு பஞ்சாயத்து ராஜ் அமைச்சகம் அறிவுறுத்தி வருகிறது.
அதேபோன்று, தொடர்ந்து அமைக்கப்பட்ட நிதி ஆணையங்கள் பஞ்சாயத்து அமைப்புகளுக்கு வழங்குவதற்கான கூடுதல் நிதிகளை மாநிலங்களுக்கு வழங்கி வருகின்றன.
நிதி ஆணையங்களால் ஒதுக்கப்பட்டுள்ள நிதி உள்ளிட்ட மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1784195
மனித வள மேம்பாட்டு அமைச்சகம்
ஆசிரியர் பணி நிலை அவசரச் சட்டம் 2019-ல் இடஒதுக்கீட்டிற்கு மத்திய அமைச்சரவை ஒப்புதல்
பல்கலைக்கழகம் / கல்லூரி என்பது “துறை அல்லது பாடப்பிரிவு” என பல பிரிவுகளாக அடையாளம் காணப்படுவதற்கு பதிலாக ஒரு அலகு என்று கருதப்படுவதற்கு “மத்திய கல்வி நிறுவனங்கள்  அவசரச் சட்டம் 2019” பிரகடனப்படுத்தப்படுவதற்கு பிரதமர் திரு.நரேந்திர மோடி தலைமையிலான மத்திய அமைச்சரவை ஒப்புதல் அளித்தள்ளது.
தாக்கம் :
இந்த முடிவு திறமையான, தகுதியுள்ள மாணவர்களை ஈர்க்கும் வண்ணம் உயர் கல்வி நிறுவனங்களின் பயிற்றுவிக்கும் தரத்தை மேம்படுத்தும் என்று எதிர்பார்க்கப்படுகிறது.
பயன்கள் :
இந்த முடிவு ஆசிரியர் பணி நிலையில் 5,000-த்திற்கும் மேற்பட்ட பணியிடங்களை நிரப்புவதற்கு வழி வகுப்பதோடு, அரசியல் சட்டத்தின் 14, 16, 21 ஆகிய பிரிவுகள் நடைமுறைப்படுத்தப்படுவதை உறுதி செய்யும். மேலும், பட்டியலிடப்பட்ட வகுப்பினர் / பழங்குடியினர் மற்றும் சமூகம் மற்றும் கல்வியைப் பொறுத்தவரை பிற்படுத்தப்பட்ட வகுப்பினருக்கு வரையறுக்கப்பட்ட இடஒதுக்கீட்டை தருவதற்கு உதவும்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 132 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 132 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 22.72 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1774886
நுகர்வோர் நலன், உணவு மற்றும் பொது விநியோகம் அமைச்சகம்
2020-ஆம் ஆண்டுக்கான நுகர்வோர் விவகாரங்கள் துறையின் முக்கிய நடவடிக்கைகள்
மத்திய நுகர்வோர் விவகாரங்கள், உணவு மற்றும் பொது விநியோக அமைச்சகத்தின் நுகர்வோர் விவகாரங்கள் துறை, 2020- ஆம் ஆண்டு மேற்கொண்ட முக்கிய நடவடிக்கைகள் அறிவிக்கப்பட்டுள்ளன. இதன்படி:
நுகர்வோர் பாதுகாப்பு:
• நுகர்வோர் பாதுகாப்புச் சட்டம் 1986-க்கு மாற்றாக நுகர்வோர் பாதுகாப்புச் சட்டம் 2020 அமல்படுத்தப்பட்டது.
• நுகர்வோர் உரிமைகள் மீறப்படுவதைத் தடுக்கும் வகையில் அறிவிக்கப்பட்ட மத்திய நுகர்வோர் பாதுகாப்பு ஆணையரகத்தின் ஒழுங்குமுறை நடவடிக்கைகளின் வாயிலாக முறையற்ற வர்த்தகம், போலியான விளம்பரங்கள் ஆகியவை தடுக்கப்பட்டுள்ளன.
• நுகர்வோர் பாதுகாப்பு  விதிமுறைகள் 2020-இன் 8-வது விதியின் கீழ் தேசிய நுகர்வோர் குறை தீர்ப்பு ஆணையத்தில், நுகர்வோர் வழக்கு பதிவு செய்ய https://edaakhil.nic.in/ என்னும் இணையத்தளம் கடந்த செப்டம்பர் 7-ஆம் தேதி தொடங்கப்பட்டது.
கொவிட்-19 தொடர்பான முன்முயற்சிகள்:
• முகக் கவசங்கள், கை கழுவும் திரவம் ஆகியவை ஜூன் 30-ஆம் தேதி வரை அத்தியாவசிய பொருட்கள் சட்டத்தில் சேர்க்கப்பட்டன.
• கை கழுவும் திரவம் தயாரிப்பதற்கு பயன்படுத்தப்படும் ஆல்கஹாலின் விலை முறைப்படுத்தப்பட்டது.
ஏழை மக்களின் உணவு மேம்பாட்டிற்கான பிரதமர் திட்டம்:
• கொவிட்-19 பெருந்தொற்றால் ஏற்பட்ட பொருளாதார தாக்கத்தால் அதிகம் பாதிக்கப்பட்ட ஏழைகளின் நலனுக்காக தேசிய உணவு பாதுகாப்புச் சட்டத்தின் கீழ் ஒரு கிலோ அரிசி, பாசிப் பருப்பு, துவரம் பருப்பு, கடலைப்பருப்பு மற்றும் உளுத்தம் பருப்பை ஏப்ரல் முதல் ஜூன் மாதங்கள் வரையில் வழங்கும் ஏழை மக்களின் உணவு மேம்பாட்டிற்கான பிரதமர் திட்டம் அறிமுகப்படுத்தப்பட்டது. இந்தத் திட்டத்தின் கீழ் 18.3 கோடி குடும்பங்களுக்கு 5.48 லட்சம் மெட்ரிக் டன் உணவு தானியங்கள் வழங்கப்பட்டன.
• எனினும் ஜூன் மாதத்தில் இந்தத் திட்டம் நவம்பர் மாதம் வரை நீட்டிக்கப்படுவதாக அறிவிக்கப்பட்டது.
தற்சார்பு இந்தியா தொகுப்பு:
• தேசிய உணவு பாதுகாப்புச் சட்டம் அல்லது மாநில /யூனியன் பிரதேச அரசின் எந்தவொரு குடும்ப அட்டைகள் திட்டத்திலும் பயன்பெறாத புலம்பெயர் தொழிலாளர்கள் பயனடையும் வகையில் தற்சார்பு இந்தியா தொகுப்பு திட்டத்தின் கீழ் ஒவ்வொரு தொழிலாளரின் குடும்பத்திற்கும் இரண்டு கிலோ முழு சன்னா வழங்கப்பட்டது. இந்தத் திட்டத்தின் கீழ் 1.66 லட்சம் மெட்ரிக் டன் பருப்பு, 1.66 கோடி பயனாளர்களின் குடும்பங்களுக்கு வழங்கப்பட்டது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1682347
சிறப்பு சேவைகள் மற்றும் கட்டுரைகள்
சென்னை விமான நிலைய சரக்கு முனையத்தில் ரூபாய் 9.8 கோடி மதிப்பிலான போதை பொருள் பறிமுதல், மூவர் கைது
போதைப்பொருள் கடத்தல் குறித்த தகவலின் அடிப்படையில், 100 சதவீத காட்டன் சட்டைகள் என்ற பெயரில் ஐக்கிய அரபு அமீரகத்திற்கு செல்லவிருந்த 25 அட்டைப் பெட்டிகளை சென்னை விமான சரக்குப் பிரிவு நுண்ணறிவு அதிகாரிகள் சோதனை செய்தனர்.
ஒவ்வொரு பெட்டியிலும் தலா 48 சட்டைகள் இருந்ததைக் கண்ட அதிகாரிகள், சட்டைகளை ஒவ்வொன்றாக திறந்து பார்த்தனர். அப்போது சட்டைகளை பேக் செய்த விதத்தில் மாறுபாடு இருந்ததைக் கண்டறிந்த அதிகாரிகள், அதற்குள் பவுடர் போன்ற பொருளை மறைத்து வைத்திருந்ததைக் கண்டு பிடித்தனர்.
பரிசோதனை செய்து பார்த்ததில் தேசிய போதைப்பொருள் தடுப்பு சட்டம் 1985-ன் கீழ் தடைசெய்யப்பட்ட போதைப் பொருளான சூடோஃபெட்ரைன் என்பது தெரியவந்தது. மொத்தம் இருந்த 1200 சட்டைகளில் 515 சட்டைகளில் இந்த போதைப் பொருளை மறைத்து கடத்த முயன்றது கண்டுபிடிக்கப்பட்டு அந்த முயற்சி முறியடிக்கப்பட்டது.
சர்வதேச சந்தையில் ரூபாய் 9.86 கோடி மதிப்பிலான 49.2 கிலோ சூடோஃபெட்ரைன் பறிமுதல் செய்யப்பட்டு மூன்று நபர்கள் இதுதொடர்பாக கைது செய்யப்பட்டு நீதிமன்ற காவலில் சிறையில் அடைக்கப்பட்டுள்ளனர். மேற்கொண்டு விசாரணை நடைபெற்று வருகிறது.
மேற்கண்ட தகவல்களை சுங்கத்துறை முதன்மை ஆணையர் திரு கே ஆர் உதய் பாஸ்கர் வெளியிட்டுள்ள செய்திக்குறிப்பு ஒன்றில் தெரிவிக்கப்பட்டுள்ளது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மத்தியப் பிரதேசத்தில் ரூ.9400 கோடி மதிப்பிலான 35 நெடுஞ்சாலைத் திட்டங்களுக்கு திரு. கட்கரி, அடிக்கல் நாட்டியும், தொடங்கியும் வைக்கிறார்
மத்திய சாலைப் போக்குவரத்து, நெடுஞ்சாலை மற்றும் குறு, சிறு, நடுத்தரத் தொழில் துறை அமைச்சர் திரு. நிதின் கட்கரி, மத்தியப் பிரதேசத்தில், வரும் செவ்வாய்க்கிழமை, ஆகஸ்ட் 25 –ஆம்தேதி, 35 நெடுஞ்சாலைத் திட்டங்களுக்கு அடிக்கல் நாட்டி துவக்கி வைக்கிறார். இது தொடர்பான மெய்நிகர் நிகழ்ச்சிக்கு மாநில முதலமைச்சர் திரு. சிவ்ராஜ் சிங் சவுகான் தலைமை வகிப்பார். மத்திய அமைச்சர்கள் திரு. தாவர் சந்த் கெலாட். திரு. நரேந்திர சிங் தோமர், இணையமைச்சர்கள் திரு. பிரகலாத் சிங் பட்டேல், திரு. பக்கான் சிங் குலஸ்தே, ஜெனரல்  வி.கே.சிங், மாநில அமைச்சரகள், பல்வேறு நாடாளுமன்ற, சட்டமன்ற உறுப்பினர்கள், மத்திய, மாநில மூத்த அதிகாரிகள் இந்த நிகழ்ச்சியில் கலந்து கொள்வார்கள்.
அமைச்சர் அடிக்கல் நாட்டியும், தொடங்கி வைக்கவும் உள்ள சாலைகள் ரூ. 9,400 கோடி மதிப்பிலான 1139கி.மீ. தூரம் கொண்டவை. இந்தச் சாலைகள் சிறந்த இணைப்புகளை ஏற்படுத்தவும், மக்களின் வசதிக்காகவும், மாநிலத்தின் பொருளாதார வளர்ச்சிக்காகவும் அமைக்கப்படுகின்றன. இது மத்தியப் பிரதேசத்தின் வளர்ச்சிக்குப் பெரிதும் உதவும்.
மக்களின் பயண நேரத்தையும், பொருள்கள் போக்குவரத்து நேரத்தையும் சிறந்த சாலைகள் வெகுவாகக் குறைக்கும். சுமுகமான வாகனப் போக்குவரத்தை ஏற்படுத்துவதுடன், காற்று மாசையும் இவை குறைக்கும். மேலும், மாசு உமிழ்வும் குறையும்.
(Visitor Counter : 91
தொலைதொடர்பு மற்றும் தகவல் தொழில்நுட்ப அமைச்சகம்
அஞ்சல் துறை மூலமாக வெளிநாடுகளுக்கு பார்சல் அனுப்ப ஆதார் கட்டாயமில்லை: அஞ்சல்துறை விளக்கம்
அஞ்சல்துறை மூலமாக சர்வதேச பார்சல் அல்லது சர்வதேச ஈ.எம்.எஸ்.  அனுப்ப பதிவு செய்யும்போது பாதுகாப்பு காரணங்களுக்காக பார்சல் அனுப்புபவர்களின் அடையாள அத்தாட்சி கட்டாயமாக்கப்பட்டுள்ளது என்று அஞ்சல் துறை தெளிவுபடுத்தி இருக்கிறது. இத்தகைய அடையாள அத்தாட்சிகளில் ஒன்றுதான் ஆதார். இதுதவிர, ஓட்டுநர் உரிமம், பாஸ்போர்ட், வாக்காளர் அடையாள அட்டை போன்றவைகளும் அடையாள அத்தாட்சிகளாகும். எனவே, ஆதார் இதற்கு கட்டாயமாக்கப்படவில்லை. இதர அத்தாட்சிகளையும் காண்பித்து பதிவு செய்யலாம். இந்த அத்தாட்சி ஆவணங்கள் அலுவலக சான்றுகளுக்கு மட்டுமே தேவைப்படுகிறது என்றும், அனுப்பும் பார்சல் / சரக்குகள் மீது ஒட்டப்பட வேண்டிய அவசியமில்லை என்றும் அஞ்சல் துறை தெரிவித்துள்ளது.
“பார்சல்கள் மீது ஆதார் எண் எழுத வேண்டும் என அஞ்சல்துறை கோருகிறது” என்று தலைப்பில் நேற்று  வெளியான செய்தி, தில்லி வட்ட முதன்மை தலைமை போஸ்ட் மாஸ்டர் அலுவலக டுவிட்டரில் தவறுதலாக வெளியிடப்பட்ட செய்தியின் அடிப்படையில் ஏற்பட்ட குழப்பத்தின் காரணமாக வெளியானது என்று அஞ்சல் துறை விளக்கம் அளித்துள்ளது.
பாதுகாப்புக்கருதி போதைப் பொருள் கட்டுப்பாட்டு அமைப்பு, வனவிலங்கு குற்றக் கட்டுப்பாட்டு அமைப்பு போன்றவை கேட்டுக் கொண்டதற்கு இணங்கவே பார்சல் / சரக்கு அனுப்ப பதிவு செய்யும் போது ஆதார் உள்ளிட்ட அடையாள அத்தாட்சி நகலை அஞ்சல்துறை கோருவதாக அறிவிக்கப்பட்டு இருந்தது. அஞ்சல்துறை தனது செயல்பாடுகளில் பாதுகாப்பை வழங்க உறுதிபூண்டுள்ளது.
(Visitor Counter : 137